b'\n_START_ARTICLE_\nErhard Milch\n_START_SECTION_\nBaggrund\n_START_PARAGRAPH_\nMilch blev f\xc3\xb8dt i Wilhelmshaven som s\xc3\xb8n af Anton Milch, en j\xc3\xb8disk l\xc3\xa6ge ved det Tyske Kejserriges fl\xc3\xa5de. Wilhelmshaven var en eksklave af Kongeriget Preussen, hvor kejser Wilhelm I havde etableret en hovedbase for Preussens voksende marine._NEWLINE_Efter studentereksamen kom han i februar 1910 ind i feltartilleriet som Fahnenjunker og blev l\xc3\xb8jtnant i 1911.\n_START_SECTION_\n1. verdenskrig\n_START_PARAGRAPH_\nHan deltog i 1. verdenskrig og blev den 1. juli 1915 overf\xc3\xb8rt til de Kejserlige Flyvertropper, hvor han blev uddannet som observat\xc3\xb8r. Han blev tildelt Jernkorset af f\xc3\xb8rste klasse og sent i efter\xc3\xa5ret 1916 blev han udn\xc3\xa6vnt til Oberleutnant og adjudant ved en flyveskole i Kurland. Kort f\xc3\xb8r krigen sluttede, blev han udn\xc3\xa6vnt til Hauptmann.\n_START_SECTION_\nMellemkrigstiden\n_START_PARAGRAPH_\nEfter 1. verdenskrig arbejdede han f\xc3\xb8rst i det s\xc3\xa5kaldte politiflyvekorps, men da det oph\xc3\xb8rte som f\xc3\xb8lge af Versaillestraktaten, grundlagde han et lille flyselskab i Danzig, Lloyd Luftdienst. I 1923 blev han direkt\xc3\xb8r for Danziger Luftpost GmbH. Senere gik han over til rivalen Junkers Luftverkehr. Efter en fusionen blev Erhard Milch den f\xc3\xb8rste direkt\xc3\xb8r for Lufthansa._NEWLINE_Efter den nationalsocialistiske magtovertagelse i 1933 blev Milch statssekret\xc3\xa6r i Reichsluftfahrtministerium. Han var direkte underlagt Hermann G\xc3\xb6ring.\n_START_SECTION_\nJ\xc3\xb8de i Nazi-Tyskland\n_START_PARAGRAPH_\nEfter N\xc3\xbcrnberglovene i 1935 blev der sat sp\xc3\xb8rgsm\xc3\xa5lstegn ved Milchs \xe2\x80\x9cetniske renhed\xe2\x80\x9d, da hans far Anton Milch var j\xc3\xb8de. Moderen Clara var f\xc3\xb8dt Rosenau, og dette blev opfattet som et germansk navn. Milch var derfor Mischling 1. Grades (halvj\xc3\xb8de) og hans karriere inden for det nationalsocialistiske regime ville v\xc3\xa6re ovre. Faderens j\xc3\xb8diske baggrund f\xc3\xb8rte til en efterforskning af Gestapo, som G\xc3\xb6ring fik afsluttet ved en erkl\xc3\xa6ring af Milchs mor om, at Anton ikke var Erhards og hans s\xc3\xb8skendes k\xc3\xb8delige far, da det var hendes onkel Karl Brauer._NEWLINE_Denne sag f\xc3\xb8rte til Hermann G\xc3\xb6rings kendte udsagn om \xe2\x80\x9cWer Jude ist, bestimme ich\xe2\x80\x9d (\xe2\x80\x9cdet er mig, som bestemmer, hvem der er j\xc3\xb8de\xe2\x80\x9d. Det f\xc3\xb8rte til komplikationer, da det kom frem, at Rosenau-familien var j\xc3\xb8disk, noget som ville have gjort Milch til fuldblodsj\xc3\xb8de\n_START_SECTION_\n2. verdenskrig\n_START_PARAGRAPH_\nVed udbruddet af 2. verdenskrig ledede Milch som general luftv\xc3\xa5bnets operationer under Operation Weser\xc3\xbcbung. Efter Slaget om Frankrig samme sommer blev han udn\xc3\xa6vnt til Generalfeldmarschall og generalluftfartsinspekt\xc3\xb8r.\n_START_SECTION_\nStraf og senere liv\n_START_PARAGRAPH_\nI 1946 blev han tiltalt for krigsforbrydelser og forbrydelser mod menneskeheden. Milchprocessen blev f\xc3\xb8rt i N\xc3\xbcrnberg af det amerikanske milit\xc3\xa6rtribunal. Milch blev i 1947 d\xc3\xb8mt til livsvarigt f\xc3\xa6ngsel, som blev \xc3\xa6ndret til 15 \xc3\xa5r i 1951. I 1954 blev han l\xc3\xb8sladt fra Landsbergl efter amnesti._NEWLINE_Han boede frem til sin d\xc3\xb8d i D\xc3\xbcsseldorf.'